- पलम के दामों में सात गुना उछाल - Amar Ujala Hindi News
{"_id":"32340","slug":"Kullu-32340-21","type":"story","status":"publish","title_hn":"\u092a\u0932\u092e \u0915\u0947 \u0926\u093e\u092e\u094b\u0902 \u092e\u0947\u0902 \u0938\u093e\u0924 \u0917\u0941\u0928\u093e \u0909\u091b\u093e\u0932 ","category":{"title":"City & states","title_hn":"\u0936\u0939\u0930 \u0914\u0930 \u0930\u093e\u091c\u094d\u092f","slug":"city-and-states"}}
पलम के दामों में सात गुना उछाल
Kullu Updated Thu, 28 Jun 2012 12:00 PM IST
सैंज (कुल्लू)। पलम और खुमानी के मनचाहे दाम मिलने से उत्पादकों के चेहरों पर रौनक है। टकोली स्थित सब्जी मंडी में फलों के ऊंचे दाम मिल रहे हैं। पलम जहां रिकार्ड दाम पर बिक रहा है वहीं खुमानी की भी अच्छी कीमत मिल रही है।
पलम का भाव 50 से 70 रुपये प्रति किलोग्राम पहुंच चुका है। खुमानी 40 से 60 रुपये में बिक रही है। खुमानी की अब तक कुछ खास मांग नहीं रही है। सैंज घाटी से रोजाना पलम से लदी गाड़ियां सब्जी मंडी पहुंच रही हैं। बीते वर्ष पलम 10 से 12 रुपये और खुमानी आठ से दस रुपये में बिकी थी। टकोली सब्जी मंडी के व्यापारी हरबंस सिंह ने बताया कि पलम और खुमानी के दाम में इस बार जबरदस्त उछाल आया है।
बाहरी मंडियों में इन फलों की अच्छी मांग चल रही है। पर्यटन सीजन के चलते स्थानीय बाजार में भी इनकी खूब मांग है। बागवान मोहन लाल, रमेश कुमार, प्रेम चंद, ध्यान सिंह, ज्ञान चंद, मोती राम और गुलाब चंद ने कहा कि इस बार पलम और खुमानी के मनचाहे दाम मिलने से उनकी आर्थिक तंगी दूर हो गई है। कई वर्षों से सेब की कम पैदावार होने से बागवानों को नुकसान झेलना पड़ रहा था। सैंज घाटी में कनौन, धाउगी, दुशाहड, बनोगी, सुचैहण, शांघड, शैंशर, देहुरीधार और रैला पंचायत में भारी मात्रा में पलम का उत्पादन होता है। बीते सालों में अच्छे दाम न मिलने से बागवानों का मोह पलम से टूटने लगा था लेकिन इस बार रिकार्ड दाम मिलने से फिर उम्मीदें जगी हैं। कई इलाकों में बागवान पलम के पौधे काटकर अनार लगा चुके है। बागवान धीरेंद्र राज भारती ने कहा कि लोकल फलों के अच्छे दाम मिलने से बागवान खुश हैं। पलम और खुमानी कम खर्च वाली फसलें हैं। अधिक मुनाफा होने से बागवानों की आर्थिक स्थिति सुदृढ़ होगी।
palam prices surge